Stephan Barratt-Due

Stephan Henrik Barratt-Due jr. (født 1. juni 1956 i Oslo) er en norsk fiolinist og musikkpedagog. Han har siden 1985 vært rektor og kunstnerisk leder ved Barratt Due musikkinstitutt i Oslo.

Biografi
Barratt-Due er sønn av Stephan Henrik Barratt-Due sr. og Else Barratt-Due som begge var musikere og virket som musikkpedagoger ved Barratt Due musikkinstitutt. Han vokste opp på Ris og fikk fiolinundervisning av sin far fra han var fem år gammel. I deler av barne- og ungdomsårene var det ikke fiolinen som lokket mest, og det måtte overtalelse til fra foreldrenes side for at han skulle fortsette. Først da han var 16 år gammel bestemte han seg for å satse for fullt på musikken.  Han begynte sine musikkstudier ved Norges musikkhøgskole. Senere studerte han ved bl.a. Menuhin-akademiet i Sveits med Alberto Lysy og ved musikkonservatoriet i San Francisco med Camilla Wicks. Spesielt tiden hos Camilla Wicks ser ut til å ha hatt stor betydning for hans musikalske utvikling.

Barratt-Due debuterte i 1981 med to konserter. Den første konserten ble avholdt i Universitetets Aula den 28. september og var viet verker i det mindre formatet som inkluderte fiolinsonater av Beethoven og César Franck akkompagnert av Eva Knardahl (piano) samt verker av Sergej Prokofiev og Paul Hindemith. Den andre konserten, som ble avholdt en uke senere, besto av verker for fiolin og orkester: Tsjajkovskijs fiolinkonsert og Mozarts Sinfonia Concertante for fiolin, bratsj og orkester akkompagnert av et sammensatt orkester dirigert av Alf Årdal og Soon-Mi Chung på bratsj. Begge konsertene fikk strålende omtale i pressen. Aftenpostens anmelder betegnet den første konserten som en «seier for Stephan Barratt-Due jr.» og den andre under rubrikken «Glimrende fiolinspill».

Etter debutkonsertene innledet Barratt-Due en karriere som solist, kammermusiker og orkestermusiker. Han var i en periode konsertmester i Kringkastingsorkesteret, en stilling han delte med sin daværende kone Soon-Mi Chung. Som kammermusiker var han ikke minst kjent for sitt samspill med Soon-Mi Chung, som resulterte i en rekke plateinnspillinger, TV-opptak og konserter.

I 1985, da Barratt-Due var 29 år gammel, døde hans far, og han overtok rollen som rektor og kunstnerisk leder ved Barratt Due musikkinstitutt som tredje generasjon i Barratt-Due-familien. Skolen ble stiftet i 1927 av Stephan Barratt-Dues besteforeldre, fiolinisten Henrik Adam Due og pianisten Mary Barratt Due. Barratt-Due jr. satte raskt sitt preg på den tradisjonsrike institusjonen, blant annet ved å innføre ensemblespill som en integrert del av undervisningstilbudet. Allerede i 1985 startet han derfor Kammerorkesteret som var sammensatt av strykere fra konservatorieavdelingen og som han ledet selv, og Juniororkesteret for skolens yngre stryketalenter som var ledet av Soon-Mi Chung. I tillegg styrket han institusjonens satsning på talentutvikling ytterligere gjennom egne talentutviklingsprogrammer rettet mot spesielt interesserte og talentfulle barn og unge. Som fiolinpedagog har Barratt-Due hatt en sentral rolle i dette arbeidet, og blant hans elever hører en rekke av Norges mest fremgangsrike fiolinister i sin generasjon. 

Som orkesterleder har Barratt-Due vært kunstnerisk leder for Kristiansand Symfoniorkester og Kristiansand Kammerorkester fra 1990 til 1996. Han tok også initiativet til dannelsen av Kristiansand Kammermusikkfestival som han også i en periode var kunstnerisk leder for. Fra 1998 har han vært kunstnerisk leder for kammerorkesteret Oslo Camerata, et ensemble bestående av lærere og elever (nåværende og tidligere) ved Barratt Due musikkinstitutt. Oslo Camerata har opptrådt i Norge så vel som i flere europeiske land, i Sør-Amerika og i Asia, og det har opptrådt på TV og gjort kritikerroste innspillinger for bl.a. plateselskapet Naxos.

Stephan Barratt-Due har vært gift (1981–2017) med den sør-koreanske fiolinisten og bratsjisten Soon-Mi Chung, som i likhet med Barratt-Due har hatt en sentral rolle ved Barratt Due musikkinstitutt som musikkpedagog.  

Barratt-Due spiller på en fiolin bygget av J. B. Guadagnini i 1751, stilt til rådighet av Dextra Musica.

Tidligere elever
Blant Stephan Barratt-Dues elever hører:
Vilde Frang
Henning Kraggerud 
Øyvind Bjorå
Ragnhild Hemsing
Eldbjørg Hemsing
Guro Kleven Hagen
Aja Humm
Sonoko Miriam Welde
Ludvig Gudim
Mari Silje Samuelsen
Catharina Chen
Bård Monsen
Anders Nilsson
Marte Krogh
Annar Follesø

 Priser og ordener 
 1998: Oslo bys kulturpris
 2003: Ridder 1. klasse av St. Olavs Orden
 2000: Sigval Bergesen-prisen (Bergesenprisen)
 2007: Lindemanprisen
 2010: Anders Jahres kulturpris
 2012: Norsk kulturråds ærespris

 Utvalgt diskografi 
Som fiolinist
1986: Christian Sinding: Serenade for to fioliner og klaver, op. 92 • Serenade for to fioliner og klaver, op. 56, med Soon-Mi Chung (fiolin) og Eva Knardahl (piano) (Norsk Kulturråds Klassikerserie)
1988: Johan Halvorsen: Andante religioso for fiolin og orkester • Bryllupsmarsj, op. 32 nr. 1 for fiolin og orkester • Passacaglia (fritt etter Händel) for fiolin og bratsj, med Bergen filharmoniske orkester, Karsten Andersen (dirigent) og Soon-Mi Chung (bratsj) (Norsk Kulturråds Klassikerserie)
1994: Mozart, Nordheim, Hvoslef: DuoDu, med Soon-Mi Chung (Victoria) 		
1997: Gaathaug: Chamber Music, med Tore Dingstad (piano), Kathrine Buvarp (fiolin), Soon-Mi Chung (bratsj) og Bjørn Solum (cello) (Hemera Music)
1998: Alf Hurum: Complete works for Violin and Piano, med Øyvind Aase (piano) (Norway Music) 

Som dirigent/spillende leder
1996: Knut Nystedt: Concerto Arctandriae for String Orchestra, op. 128, med Barratt Due Chamber Orchestra (Hemera Music)
1997: Johan Daniel Berlin & Johan Heinrich Berlin: Violin Concerto in A Major • Clarinet Cymphony in D Major • Symphony for Trumpet in D Major, med Marianne Thorsen (fiolin), Jan Christiansen (trompet) og Trondheimsolistene (Vanguard Classics)
2003: Veanova, med Barratt Due Juniororkester
2006: Grieg: Holberg Suite • Melodies For String Orchestra, med Oslo Camerata (Naxos)
2008: Louis Spohr: Concertos for Two Violins, Nos. 1 and 2, med Henning Kraggerud (fiolin), Øyvind Bjorå (fiolin), Oslo Camerata og Barratt Due Chamber Orchestra (Naxos)
2012: Grieg: String Quartets, Arranged for String Orchestra • Nordheim: Rendezvous, med Oslo Camerata (Naxos)
2017: Marcus Paus: Shostakovich in Memoriam (Version for Cello & Strings), med Ole Eirik Ree (cello) og Oslo Camerata (Sheva Contemporary)

Referanser

 Eksterne lenker 



  Stephan Barratt-Due i et NRK-opptak fra 1985 fremfører Johan Svendsens «Romanse» for fiolin og orkester med Oslo filharmoniske orkester dirigert av Kjell Ingebretsen
  Stephan Barratt-Due framfører Johan Svendsens «Romanse» med Eva Knardahl i forbindelse med utdelingen av Nobels fredspris i 1985
  NRK-opptak fra 1976 der Stephan Barratt-Due spiller fra Bachs Konsert for to fioliner sammen med sin far, Stephan Barratt-Due sr., på fiolin og sin mor, Else Barratt-Due, på piano. 

Kategori:Norske fiolinister
Kategori:Pedagoger ved Barratt Due musikkinstitutt
Kategori:Riddere av 1. klasse av St. Olavs Orden
Kategori:Mottakere av Bergesens Almennyttige Pris
Kategori:Personer fra Oslo